A 2008–09-es szezont második számú kapusként kezdte meg az új igazolás, Juan Pablo Carrizo mögött. 2009 januárjára sikerült kiszorítania a rossz formában védő és a vezetőséggel haragban lévő Carrizót a csapatból. A szezonban először a Sampdoria ellen lépett pályára kezdőként, és bár csapata 3–1-re kikapott, több bravúrt is bemutatott, Antonio Cassano büntetőjét is kivédte. Később a Napoli és a Genoa ellen is jól játszott, és pályára léphetett élete első Derby della Capitaléjén, az AS Roma ellen.